– På tide med et maktskifte
Utenfor rådhuset i Oslo står et 20-talls mennesker og venter på å avlegge de siste stemmene før urnene stenger klokken 21.00 mandag. Ifølge VGs målinger kan det gå mot et maktskifte i en rekke norske storbyer, og i hovedstaden kan avgjørelsen falle på noen hundretalls stemmer.Nordlendingen Rune Nilssen (37) har bodd i hovedstaden i 12 år, og mener at partipolitikken til hvem man stemmer på gir større utslag i mindre kommuner enn Oslo. Likevel stemmer han samme parti, av prinsipp. – Jeg har stemt Høyre. Jeg er ikke klar for noe maktskifte, og har heller ikke tiltro til de andre partiene. Fabian har gjort en god jobb, sier Nilssen. Og legger til: – Det har heller ikke vært noe sjakktrekk av Raymond Johansen og Arbeiderpartiet å fronte eiendomsskatten i Oslo. For Bente Jensen (60) var det nettopp eiendomsskatten sammen med eldreomsorgen som avgjorde valget for henne. – Det viktigste for meg er eldreomsorgen, og så er jeg heller ikke så begeistret for Raymond Johansen (Ap), sier Jensen.For andre har valget handlet om helt andre ting enn flyktningspørsmålet og eiendomsskatten. – Det viktigste for meg er å stemme på det partiet som ivaretar rettighetene til arbeidstageren, sikrer flere arbeidsplasser og hindrer at flere kun har kontraktsbaserte jobber, sier Simen Henriksen (22). For Lone Alice Johansen (32) er likestilling viktigst. Hun står selv som listekandidat til det nyopprettede partiet Feministisk initiativ, som ønsker å sette likestilling på den politiske dagsordenen. – Jeg synes det er på tide at likestilling blir prioritert. På den ferskeste VG-målingen ligger Ap på 31,1 prosent, mens Høyre kommer inn på 22,8. Høyre står overfor et manne- og kvinnefall som kan ramme mange av deres mest profilerte ordførere.
VG sjekket temperaturen før valglokalene stengte.